Naq kisaqeew ebꞌ li xbꞌeenil aj tij keꞌxchꞌutubꞌ wiꞌchik ribꞌ rikꞌinebꞌ laj kꞌamol bꞌe saꞌ rochoch li Dios,
ut rikꞌinebꞌ laj tzꞌiibꞌ ut rikꞌin chixjunilebꞌ laj kꞌehol naꞌlebꞌ ut keꞌxkꞌuubꞌ chanru teꞌxbꞌaanu.
Ut keꞌxkꞌam li Jesús chi bꞌakꞌbꞌo ut keꞌxqꞌaxtesi saꞌ ruqꞌ laj Pilato.
Laj Pilato kixye re li Jesús:
—¿Ma laaꞌat li xreyebꞌ laj judío?
— Li Jesús kichaqꞌok ut kixye re:
—Yaal li xaye naq laaꞌin.—
Ut ebꞌ li xbꞌeenil aj tij nabꞌal li kꞌaꞌaq re ru yookebꞌ wiꞌ chixjitbꞌal.
Ut laj Pilato kixpatzꞌ wiꞌchik re:
—¿Ma inkꞌaꞌ nakatchaqꞌok?
¿Ma inkꞌaꞌ nakawabꞌi li joꞌ kꞌial yookebꞌ chixyebꞌal chaawix?
chan laj Pilato re.
Abꞌan li Jesús maa jun aatin kixye re xkolbꞌal ribꞌ ut rikꞌin aꞌan kisach xchꞌool laj Pilato.
Rajlal chihabꞌ saꞌ li ninqꞌe Pascua laj Pilato narachꞌabꞌ jun li preex,
aꞌ yaal bꞌar wan teꞌraj li tenamit.
Jun li wiinq aj Barrabás xkꞌabꞌaꞌ wan saꞌ tzꞌalam rochbꞌenebꞌ li xkomon xbꞌan li kamsiink keꞌxbꞌaanu naq yookebꞌ chi pletik chirix li awabꞌej.
Ut keꞌchal li kꞌila tenamit rikꞌin laj Pilato chixtzꞌaamankil chiru naq taarachꞌabꞌ junaq preex joꞌ kꞌaynaqebꞌ xbꞌaanunkil.
Laj Pilato kichaqꞌok ut kixye rehebꞌ:
—¿Ma teeraj naq tinwachꞌabꞌ li xreyebꞌ laj judío?—
Laj Pilato naxnaw naq xbꞌan xkaqalebꞌ xchꞌool li xbꞌeenil aj tij naq keꞌxqꞌaxtesi li Jesús saꞌ raqlebꞌ aatin.
Abꞌan ebꞌ li xbꞌeenil aj tij keꞌxtakchiꞌi li kꞌila tenamit re naq aꞌ laj Barrabás li teꞌxtzꞌaama re naq taaꞌachꞌabꞌaaq.
Ut laj Pilato kixpatzꞌ wiꞌchik rehebꞌ:
—¿Kꞌaꞌru nekeye?
¿Kꞌaꞌru teeraj tinbꞌaanu rikꞌin li xreyebꞌ laj judío?—
Ut ebꞌ li kꞌila tenamit keꞌxjap wiꞌchik re chixyebꞌal:
—¡Kꞌe chiru cruz!
chankebꞌ.
Aꞌut laj Pilato kixpatzꞌ wiꞌchik rehebꞌ:
—¿Kꞌaꞌut?
¿Kꞌaꞌru tzꞌaqal xmaak eere?
chan.
Ut ebꞌ aꞌan qꞌaxal wiꞌchik kaw keꞌxjap re chixyebꞌal:
—¡Kꞌe chiru cruz!—
Ut laj Pilato taaraj naq sahaqebꞌ saꞌ xchꞌool li tenamit rikꞌin.
Joꞌkan naq kirachꞌabꞌ laj Barrabás chiruhebꞌ.
Tojoꞌnaq kixtaqla xsakꞌbꞌal li Jesús rikꞌin tzꞌuum ut kixqꞌaxtesi saꞌ ruqꞌebꞌ li soldado re naq teꞌxkꞌe chiru cruz.
Ut ebꞌ li soldado keꞌxkꞌam li Jesús saꞌ li poopol ut keꞌxchꞌutubꞌ ribꞌebꞌ chixjunilebꞌ li soldado.
Keꞌxkꞌe jun kaqi aqꞌ chirix li Jesús joꞌ nekeꞌroksi li rey.
Ut keꞌxkꞌe ajwiꞌ jun tzꞌulbꞌil corona kꞌix saꞌ xjolom.
Tojoꞌnaq keꞌok chixjapbꞌal rehebꞌ chixyebꞌal:
—Sahaq taxaq saꞌ aachꞌool,
at xReyebꞌ laj judío,
chankebꞌ.
Ut yookebꞌ chixsakꞌinkil saꞌ xjolom rikꞌin cheꞌ.
Wan keꞌchuubꞌan re ut wan ajwiꞌ keꞌxwiqꞌibꞌ ribꞌebꞌ chiru re retzꞌunkil.
Ut naq ak keꞌxtawasi,
keꞌrisi li kaqi aqꞌ chirix ut keꞌxkꞌe wiꞌchik li raqꞌ chirix.
Tojoꞌnaq keꞌxkꞌam re teꞌxkꞌe chiru cruz.
Jun li wiinq aj Simón xkꞌabꞌaꞌ yoo chi chaalk saꞌ kꞌalebꞌaal.
Cirene li xtenamit.
Li wiinq aꞌan xyuwaꞌ laj Alejandro ut laj Rufo.
Ebꞌ li soldado keꞌxmin ru laj Simón chixpaqonkil li xcruz li Jesús.
Keꞌxkꞌam li Jesús saꞌ li naꞌajej Gólgota xkꞌabꞌaꞌ.
Chi jalbꞌil ru naraj naxye:
Xnaꞌaj Xbꞌaqel Xjolom Kamenaq.
Ut keꞌxkꞌe vino re li Jesús yubꞌil rikꞌin kꞌahil bꞌan re xkꞌosbꞌal li raylal abꞌan li Jesús inkꞌaꞌ kirukꞌ.
Tojoꞌnaq keꞌxkꞌe chiru cruz.
Ut ebꞌ li soldado keꞌbꞌuulik chirix li raqꞌ re rilbꞌal ani na taaꞌeechaniinq re li junjuunq.
Bꞌeleebꞌ oor re eqꞌela keꞌxkꞌe li Jesús chiru cruz.
Saꞌ xbꞌeen li cruz keꞌxkꞌe jun retalil kꞌaꞌut naq keꞌxkamsi ut naxye:
Aꞌan aꞌin li xreyebꞌ laj judío.
Ut wibꞌ laj eelqꞌ keꞌkꞌeheꞌ chiru cruz rochbꞌen,
jun saꞌ xnim uqꞌ ut jun saꞌ xtzꞌe.
Joꞌkan naq kitzꞌaqlok ru li naxye saꞌ li Santil Hu:
Aꞌan kikꞌeheꞌ saꞌ ajl saꞌ xyaanqebꞌ laj maak.
(Isa.
Ut ebꞌ li tenamit naq keꞌnumeꞌ aran keꞌxhobꞌ li Jesús.
Keꞌrekꞌasi xjolomebꞌ ut keꞌxye:
—Laaꞌat peꞌ xatjukꞌuk raj re rochoch li Dios,
ut yal chiru oxibꞌ kutan raj xayiibꞌ wiꞌchik.
Kol aawibꞌ anaqwan ut kubꞌen chaq chiru li cruz,
chankebꞌ.
Joꞌkan ajwiꞌ keꞌxbꞌaanu ebꞌ li xbꞌeenil aj tij.
Keꞌxhobꞌ li Jesús naq keꞌxye chi ribꞌilebꞌ ribꞌ rochbꞌenebꞌ laj tzꞌiibꞌ:
—Jalan chik xkolebꞌ ut aꞌan inkꞌaꞌ naru naxkol ribꞌ xjunes.
Chikubꞌeq chaq chiru li cruz anaqwan li Cristo li xReyebꞌ laj judío re naq taqil ut taqapaabꞌ,
chankebꞌ.
Ut ebꞌ li keꞌkꞌeheꞌ chiru cruz rochbꞌen keꞌxhobꞌ ajwiꞌ li Jesús.
Tuqtu li waꞌlebꞌ naq kiqꞌojyiinoꞌ saꞌ chixjunil li ruchichꞌochꞌ ut oxibꞌ oor re ewu kikutanoꞌ wiꞌchik.
Ut saꞌ li oor aꞌan li Jesús kiꞌaatinak chi kaw ut kixye:
—Eloi,
Eloi,
¿lama sabꞌaktani?
— Chi jalbꞌil ru naraj naxye,
“At inDios,
at inDios,
¿kꞌaꞌut naq xinaakanabꞌ injunes?”
Naq li wankebꞌ aran keꞌrabꞌi li raatin,
wan li keꞌxye:
—Abꞌihomaq,
yoo chixbꞌoqbꞌal li profeta Elías,
chankebꞌ.
Ut jun saꞌ xyaanqebꞌ kooho saꞌ aanil ut koxtzꞌa chaq jun li esponja saꞌ vinagre ut kixtaqsi saꞌ ruꞌuj jun cheꞌ re xkꞌebꞌal chi rukꞌ li Jesús ut kixye:
—Qilaq wan ma taachaalq na laj Elías chixkubꞌsinkil,
chan.
Aꞌut li Jesús kixjap re chi kaw ut kiꞌel xchꞌool.
Ut li xtꞌikrul li rochoch li Dios kiqꞌicheꞌ,
ut li xpejelal kitikla chaq taqekꞌ ut toj taqꞌa koxraqeꞌ.
Kaꞌ jachal kiꞌel.
Jun li capitán aj Roma wan aran xaqxo chiru li Jesús.
Naq kiril chanru naq kikam,
li capitán kixye:
—Yaal naq li wiinq aꞌin tzꞌaqal Ralal li Dios.—
Wankebꞌ ajwiꞌ ixq yookebꞌ chi ilok chi najt.
Saꞌ xyaanqebꞌ aꞌan wan lix María aj Magdala,
lix Salomé ut lix María xnaꞌebꞌ laj José ut laj Jacobo li iitzꞌinbꞌej.
Ebꞌ li ixq aꞌin,
aꞌan li keꞌtaaqen re li Jesús naq toj wan chaq Galilea ut keꞌkꞌanjelak chiru.
Ut wankebꞌ nabꞌal chik li ixq wotz keꞌwulak Jerusalén rochbꞌen li Jesús.
Naq ak ok re li qꞌojyiin,
ak nachꞌok chaq re li hilobꞌaal kutan.
Yookebꞌ chixkawresinkil ribꞌebꞌ re li hilobꞌaal kutan.
Kiwan jun li wiinq aj José xkꞌabꞌaꞌ Arimatea xtenamit.
Aꞌan jun xnimal ru wiinq saꞌ xyaanqebꞌ li nekeꞌtzꞌilok aatin ut yoo chixyoꞌoninkil li xnimal xwankil li Dios.
Inkꞌaꞌ kixuwak laj José naq kiwulak chixtzꞌaamankil chiru laj Pilato naq aꞌan taamuquq re li xtzꞌejwal li Jesús.
Laj Pilato kisach xchꞌool chirabꞌinkil naq ak xkam li Jesús.
Ut kixtaqla xbꞌoqbꞌal li capitán ut kixpatzꞌ re:
—¿Ma yaal naq ak xkam li Jesús?
chan re.
Li capitán kixye re naq ak xkam.
Tojoꞌnaq laj Pilato kixye re laj José naq naru tixkꞌam.
Ut laj José kixloqꞌ jun chaabꞌil tꞌikr lino.
Kixkubꞌsi chaq li kamenaq chiru li cruz ut kixlan saꞌ li chaabꞌil tꞌikr.
Ut kixkꞌe saꞌ jun muqlebꞌaal yiibꞌanbꞌil saꞌ jun saqoonak.
Ut kixbꞌalqꞌusi jun nimla pek chire li muqlebꞌaal.
Ut lix María aj Magdala ut lix María xnaꞌ laj José keꞌril bꞌar kixmuq.
Naq kinumeꞌ li hilobꞌaal kutan,
lix María aj Magdala ut lix Salomé ut lix María xnaꞌ laj Jacobo keꞌxloqꞌ li sununkil bꞌan re teꞌxik chixkꞌebꞌal saꞌ xbꞌeen li kamenaq.
Toj eqꞌela keꞌkoohebꞌ saꞌ li xbꞌeen li kutan re li xamaan.
Ak xꞌel chaq li saqꞌe naq yookebꞌ chi xik saꞌ li muqlebꞌaal.
Ut yookebꞌ chixyebꞌal chi ribꞌilebꞌ ribꞌ:
—¿Ani taaꞌisiinq re li pek li wan chire li muqlebꞌaal?
chankebꞌ.
Ut naq keꞌwulak wan wiꞌ li muqlebꞌaal,
keꞌril naq ak isinbꞌil chik li nimla pek chire li muqlebꞌaal.
Ut naq keꞌok saꞌ li muqlebꞌaal keꞌril jun li saaj wiinq chunchu chaq saꞌ li muqlebꞌaal saꞌ xnim uqꞌebꞌ.
Li saaj wiinq aꞌan tiqto rikꞌin jun saqi tꞌikr nim xbꞌas ut ebꞌ li ixq kꞌajoꞌ naq keꞌxuwak chirilbꞌal.
Ut li wiinq kixye rehebꞌ:
—Mexxuwak.
Laaꞌin ninnaw naq yookex chixsikꞌbꞌal li Jesús aj Nazaret li keꞌxkamsi chiru cruz.
Aꞌan maa ani chik arin.
Ak xwakli wiꞌchik chi yoꞌyo.
Ilomaq li xnaꞌaj li xwan wiꞌ li kamenaq.
Ayuqex,
yehomaq chaq rehebꞌ li xtzolom,
joꞌ ajwiꞌ re laj Pedro,
naq aꞌan xbꞌeen wa taaxik Galilea cheeru laaꞌex.
Aran toxeeril ru joꞌ kixye eere,
chan.